O brigadă condusă de Alina Peșu, din care mai fac parte alți trei arbitri români, va oficia meciul dintre Brann (Norvegia) și Barcelona (Spania), prima manșă din sferturile de finală ale UEFA Women's Champions League.
Alături de Alina Peșu, Daniela Constantinescu va fi arbitru asistent, iar Ovidiu Hațegan și Horațiu Feșnic vor fi oficialii din camera VAR. Brigada va fi completată de arbitrul asistent Georgia Komisopoulou (Grecia) și Eleni Antoniou (Grecia), ca al patrulea oficial.
Partida se va juca miercuri, 20 martie, de la ora 22:00 pe stadionul Åsane Arena din Bergen (Norvegia), în timp ce returul din Spania este programat pe 28 martie.
Gruparea norvegiană se află la prima calificare în sferturile de finală ale UEFA Women's Champions League, în timp ce Barcelona luptă pentru a șasea prezență consecutivă în semifinalele competiției.